作者:蘇頲
標題:奉和聖制過晉陽宮應制
內容:隋運與天絕，生靈厭氛昏。聖期在寧亂，士馬興太原。立極萬邦推，登庸四海尊。慶膺神武帝，業付皇曾孫。緬慕封唐道，追惟歸沛魂。詔書感先義，典禮巡舊藩。高殿彩雲合，春旗祥風翻。率西見汾水，奔北空塞垣。款曲童兒佐，依遲故老言。裡頒慈惠賞，家受複除恩。下輦崇三教，建碑當九門。孝思敦至美，億載奉開元。